**1)Για ποιο λόγο είχε καταδικαστεί ο Φιντίας από τον Διονύσιο των Συρακουσών;**

Όταν ο Διονύσιος ήταν τύραννος στις Συρακούσες, ο Φιντίας, που ανήκε στον κύκλο των Πυθαγορείων, κατηγορήθηκε γιατί είχε πάρει μέρος σε μια συνωμοσία εναντίον του τυράννου. Τότε ο Διονύσιος καταδίκασε το Φιντία σε θάνατο.

**2) Ποια χάρη ζήτησε ο Φιντίας πριν από την εκτέλεση της ποινής του; Ποια εγγύηση έδωσε για την επιστροφή του;**

Ο Φιντίας ζήτησε από τον Διονύσιο λίγο χρόνο, για να τακτοποιήσει κάποιες υποθέσεις του, πριν από την εκτέλεση της θανατικής του ποινής. Έδωσε ως εγγύηση για την επιστροφή του έναν φίλο του, τον Δάμωνα, που ήταν Πυθαγόρειος φιλόσοφος. Ο Δάμωνας πρόθυμα δέχτηκε να φυλακιστεί και να θανατωθεί, αν ο Φιντίας δεν τηρούσε την υπόσχεσή του.

**3) Πως αντέδρασε η κοινή γνώμη στην προσφορά του Δάμωνα;**

Η κοινή γνώμη αντέδρασε διαφορετικά, θετικά και αρνητικά, στην προσφορά του Δάμωνα. Άλλοι επαινούσαν την αφοσίωση, την αγάπη και τη στενή φιλία που συνέδεε τους δυο Πυθαγόρειους φίλους, ενώ άλλοι θεωρούσαν επιπόλαιο και τρελό τον Δάμωνα που δέχτηκε να φυλακιστεί και να θανατωθεί, γιατί πίστευαν πως ο Φιντίας δεν θα τηρούσε την υπόσχεσή του. Όλοι περίμεναν με αγωνία, αν ο Φιντίας θα επέστρεφε έγκαιρα, για να εκτελεστεί.

**4) Ποια ήταν η αντίδραση του Διονυσίου, όταν διαπίστωσε τη συγκινητική φιλία που συνέδεε τον Δάμωνα και τον Φιντία και τη συναίσθηση καθήκοντος που διέκρινε τους Πυθαγόρειους;**

Όταν ο Φιντίας επέστρεψε τρέχοντας για να θανατωθεί, ο τύραννος Διονύσιος ένιωσε έκπληξη και θαυμασμό, γιατί διαπίστωσε ότι τους δυο Πυθαγόρειους φίλους, τον Δάμωνα και τον Φιντία, συνέδεε μια ειλικρινής και στενή φιλία και αγάπη. Επίσης κατανόησε ότι η συναίσθηση του καθήκοντος διέκρινε τους Πυθαγόρειους. Γι’ αυτό χάρισε τη ζωή στον Φιντία και ζήτησε να τον δεχτούν ως τρίτο φίλο τους. Το αίτημα αυτό του τυράννου Διονυσίου ήταν ο καλύτερος έπαινος για την αληθινή φιλία που στηρίζεται στην αμοιβαία εμπιστοσύνη, την αγάπη και το πνεύμα της θυσίας.